# 2. Contextualización curricular

# Eixes da proposta didáctica

Esta proposta didáctica, Unha paisaxe con encanto, está baseada nos eixes principais da materia de Lingua Galega e Literatura para 6º de Educación Primaria e céntrase no deseño dun videoxogo ou vídeo que aborde a problemática da contaminación, concretamente a protección da vida terrestre (ODS 15). O enfoque principal é a aprendizaxe baseada en proxectos (ABP), que permite ao alumnado desenvolver competencias lingüísticas e creativas no marco dunha situación de aprendizaxe significativa.

Os eixes principais son os seguintes:

- Fomento da Competencia Lingüística: Desenvolver as habilidades de comprensión e expresión en lingua galega, tanto na comunicación oral como escrita, mediante o uso de textos descritivos, narrativos, expositivos, diálogos e argumentativos.
- Aplicación do ABP: Potenciar o traballo cooperativo e a resolución de problemas reais mediante o deseño dun produto final que combine a creatividade e a reflexión ambiental.
- Incorporación dos ODS: Promover a protección dos ecosistemas terrestres e a reflexión crítica sobre as accións humanas que os afectan, en liña coa meta 15 dos Obxectivos de Desenvolvemento Sostible.
- Conciencia lingüística: Fomentar o uso do galego en contextos creativos, valorando a súa diversidade e riqueza como parte da identidade cultural do alumnado.
- Creatividade e tecnoloxía: Integrar a aprendizaxe da programación e o uso de ferramentas dixitais para estimular o pensamento crítico e as habilidades mentais.
- Valores e competencias sociais: Traballar a responsabilidade, o respecto e a colaboración a través do desenvolvemento dun proxecto colectivo que require a participación activa e o consenso.

Esta contextualización axuda a conectar os obxectivos lingüísticos co compromiso ambiental e social, facendo do proxecto unha experiencia de aprendizaxe relevante e motivadora para o alumnado.

# Contidos, obxectivos específicos e competencias clave

Este REA, en relación coa programación didáctica de referencia publicada en PROENS para a materia de "Lingua Galega e Literatura" de 6º de Educación Primaria, contextualízase coa unidade 3: "Cantas cousas novas!". Pola súa situación enmarcaríase no 1º trimestre.

O recurso aborda os contidos presentes no bloque 2 Comunicación Oral; no bloque 3 Comunicación escrita; no bloque 4 Alfabetización mediática e informacional e no bloque 6 Reflexión sobre a lingua e os seus usos no marco de proposta de Elaboración de textos multimodais.

Contidos | Bloque da materia
--- | ---
Contexto: Incidencia entre os compoñentes do feito comunicativo (situación, participantes, propósito comunicativo, canle e realidade bilingüe) na comunicación oral. Xéneros discursivos: Estratexias para a coherencia, cohesión e adecuación na produción e reprodución de textos orais en lingua galega. Procesos: interacción oral: Participación activa en situacións de comunicación, espontáneas e dirixidas, utilizando un discurso coherente, ordenado e lóxico, construíndo o discurso de acordo coas necesidades comunicativas de cada situación, valorando as normas que rexen a interacción oral, e mobilizando a empatía na escoita e na expresión para transmitir necesidades, vivencias e emocións propias e alleas. Procesos: produción oral: Produción e reprodución de textos orais de diversa tipoloxía segundo o seu formato e intención comunicativa, adecuados ao nivel e que estimulen o seu interese. Pronuncia e entoación adecuadas nos distintos contextos, atendendo á particularidade fonética da lingua galega. | Bloque 2
Xénero discursivos: Estratexias para a adquisición de destrezas sobre xéneros discursivos propios do ámbito persoal, social e educativo. Contido e forma. Redes sociais e os seus riscos. Xénero discursivos: Intención comunicativa e claves da tipoloxía textual básica: narración, descrición, diálogo, exposición e argumentación. Xénero discursivos: Elementos básicos de contido en textos escritos (tema, fórmulas fixas, léxico, inferencias de información) e forma (estrutura, formato, título, imaxes, tipografía). Procesos: comprensión lectora: Comprensión global e específica de textos diversos da literatura galega, atendendo á forma da mensaxe (descritivos, narrativos, dialogados, expositivos) e a súa intención comunicativa (informativos, literarios e prescritivos), desenvolvendo unha valoración crítica destes. Procesos: comprensión lectora: Uso da biblioteca para a lectura dos libros propostos, na procura de información e a súa utilización como fonte de información e lecer. Procesos: comprensión lectora: Uso das bibliotecas de aula, do centro e das virtuais, mostrando coñecementos da súa organización (catalogación, funcionamento), participación en actividades de corte literario e obtención de información e modelos para a súa produción escrita. Interese por manter a biblioteca propia e persoal, ampliando os seus fondos físicos e virtuais, con textos variados da literatura galega. Procesos: produción escrita: Uso de fontes documentais diversas, tanto en papel como dixitais, para mellorar a expresión escrita en lingua galega. | Bloque 3
Estratexias para a procura de información en fontes documentais e dixitais no contorno familiar e social. Estratexias de comparación, clasificación e valoración crítica da información. Identificación e valoración crítica das mensaxes e da información recollidas e transmitidas de distintas fontes e de distintos tipos de texto. Estratexias de elaboración de contidos a partir de información obtida noutros textos coas convencións formais elementais. Síntese e reelaboración de coñecementos de forma progresivamente autónoma e con apoio de modelos. Utilización autónoma da biblioteca e dos recursos dixitais da aula ou do centro. Utilización das tecnoloxías da información e da comunicación de modo eficiente e responsable para elaborar e presentar as súas producións, adoptando hábitos de uso crítico, seguro, sustentable e saudable. Estratexias para compartir experiencias de lectura que perfilen a identidade lectora. Participación activa en comunidades lectoras a través da biblioteca escolar. | Bloque 4
Modalidades oracionais en relación coa intención comunicativa. Aproximación á lingua como sistema con distintos niveis: sons, letras, palabras, oracións e textos. Observación e comparación de unidades comunicativas básicas. Mecanismos léxicos elementais para adquisición de vocabulario a través da formación de palabras e enunciados. Recoñecemento das distintas clases de palabras e características do seu uso en situacións concretas de comunicación (substantivo, verbo, adxectivo, preposición, adverbio, pronomes e artigos) e utilización das regras ortográficas e de puntuación. | Bloque 6

Os obxectivos da materia que se traballan neste REA son os que seguen:

Obxectivos | Descrición
--- | ---
OBX 2 | Comprender e interpretar textos orais e multimodais identificando o sentido xeral e a información máis relevante, e valorando con axuda aspectos formais e de contido básicos para construír coñecemento e responder a diferentes necesidades comunicativas.
OBX 3 | Producir textos orais e multimodais con coherencia, claridade e rexistro adecuados para expresar ideas, sentimentos e conceptos; construír coñecemento; establecer vínculos persoais; e participar con autonomía e unha actitude cooperativa e empática en interaccións orais variadas.
OBX 4 | Comprender e interpretar textos escritos e multimodais, recoñecendo o sentido global, as ideas principais e a información explícita e implícita, e realizando con axuda reflexións elementais sobre aspectos formais e de contido, para adquirir e construír coñecemento e para responder a necesidades e intereses comunicativos diversos.
OBX 5 | Producir textos escritos e multimodais, con corrección gramatical e ortográfica básicas, seriando correctamente os contidos e aplicando estratexias elementais de planificación, textualización, redacción, revisión e edición para construír coñecemento e para dar resposta a demandas comunicativas concretas.
OBX 6 | Buscar, seleccionar e contrastar información procedente de dúas ou máis fontes, de forma planificada e co debido acompañamento, avaliando a súa fiabilidade e recoñecendo algúns riscos de manipulación e desinformación, para transformala en coñecemento e para comunicala de maneira creativa, adoptando un punto de vista persoal e respectuoso coa propiedade intelectual.
OBX 9 | Reflexionar de forma guiada sobre a linguaxe a partir de procesos de produción e comprensión de textos en contextos significativos, utilizando a terminoloxía elemental adecuada para iniciarse no desenvolvemento da conciencia lingüística e para mellorar as destrezas de produción e comprensión oral e escrita.

A continuación inclúense os descritores das competencias clave que marca a normativa vixente e que son traballadas neste recurso.

Competencias clave | Clave dos descritores operativos
--- | ---
Competencia en comunicación lingüística (CCL) | CCL1, CCL2, CCL3, CCL5
Competencia plurilingüe (CP) | CP2
Competencia matemática e competencia en ciencia, tecnoloxía e enxeñaría (STEM) | STEM1, STEM2
Competencia dixital (CD) | CD1, CD2, CD3, CD4
Competencia persoal, social e de aprender a aprender (CPSAA) | CPSAA3, CPSAA4, CPSAA5
Competencia cidadá (CC) | CC2, CC3
Competencia emprendedora (CE) | CE1, CE3

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)